Je Perrins, fiz çay en arriers mons. Richart, diz Put, de Levier, chevaliers, fais savoir à touz que je ay baillié, quitté et delivré par titre de permutacion, pour moy et por mes hoirs, à mons. Girart d’Arguel, chevaliers, et à ses hoirs, tout le droit et la raison que je et my homes avons, poons et devons avoir es fours de Levier, coment que ce soit, pour la terre que messires de Chalon avoit doné et de quoy il avoit amasez Hugonin, diz Guydeboiz, de Levier, ensamble toutes conquises et acressement que lidiz Huguenins avoit fait sus mons. de Chalon, ou temps çay en arriers tanque à jour de la confection de ces lettres, en tel maniere que je, lidiz Perrins, ay receu à moi mon cuire esdiz fours senz paier fornaige, pour moy et pour mes hoirs... En tesmoignaige de laquel chose, je, lidiz Perrins, ay requis et fai seeler ces lettres dou seal de mon bien amé signour Henry, signour d’Usyes, pour ce que je n’avoie seal. Ce fut fait l’an Nostre Signour corrant par mil CCC et nuef, ou mois d’aost.